**409 Promet**

1. Ena od značilnosti geografskega pouka je tudi zmožnost postavljanja geografskih vprašanj. Z vprašanji usmeri svojega sošolca, da bo odgovoril na vprašanja, Odgovori so že napisani. Ne zapiši samo vprašanj, ampak ob vsakem z neko dejavnostjo sošolca usmeri v pravilen odgovor.

Primer:

Odgovor: *Zračna razdalja od Ljubljane do Maribora je 100 km.*

Vprašanje: Ugotovi zračno razdaljo od Ljubljane do Maribora. Ugotovil jo boš tako, da vzameš zemljevid Slovenije in meter, ravnilo ali trikotnik, izmeriš razdaljo na zemljevidu ter jo odčitaš na grafičnem merilu ali preračunaš iz aritmetičnega oz. številskega merila.

Odgovori:

1. *Prometna lega Slovenije je v križišču več smeri: iz Podonavja v Sredozemlje, iz Kijeva v Barcelono in iz severozahodne Evrope v jugovzhodno Evropo in naprej v Malo Azijo in na Bližnji Vzhod.*
2. *Najpomembnejša prometna stičišča oz. križišča v Sloveniji so Ljubljana, Brnik, Maribor, Pragersko, Zidani Most, Divača, Celje in Koper.*
3. *Vpliv prometa na gospodarstvo je večplasten. Gradnja prometnic zahteva velika vlaganja, ki spodbujajo zaposlovanje, potrošnjo in kroženje denarja. Prometne poti privlačijo industrijo, delovno silo, kapital, omogočajo trgovino in spodbujajo kmetijstvo.*
4. *Promet je mestotvorna in mestoslužna dejavnost.*
5. *Promet dejansko onesnažuje okolje s hrupom in izpušnimi plini, potencialno pa z možnostjo nesreč in požarov ter razsutjem in razlitjem nevarnih snovi.*
6. *Podtalnica je zaradi prometa najbolj ogrožena na krasu.*
7. *Največje nasprotovanje občanov in njihovo politično mobiliziranje je takrat, kadar nove prometne površine načrtujejo v Obpanonski, Predalpski in Obmediteranski Sloveniji.*
8. Katero vprašanje bi še moral zastaviti, da bi bilo zadoščeno vsem ciljem, ki so v naboru teme **409 Promet** (uvodna stran, kjer so **Cilji** in **Naloga**)? Napiši ga oz. jih, če misliš, da jih je potrebno več.

1. Koliko se je geografijo možno naučiti s postavljanjem vprašanj? Ti je tovrstno delo vzelo več časa ali manj?